钦定古今图书集成/明伦汇编/宫闱典/第094卷 > 唐国公主 下嫁徒单思忠
## 钦定古今图书集成/明伦汇编/宫闱典/第094卷 > 唐国公主 下嫁徒单思忠

按《金史徒单思忠传》：“思忠字良弼，本名宁庆。曾祖赛
补，尚景祖女，从太祖伐辽，战没于临潢之浑河。父赛
一，尚熙宗妹。正隆末，为糺碗群牧使。契丹贼窝干扰
北边，赛一与战，死之。大定初，赠金吾卫上将军。思忠
通敏有才，颇通经史，世宗在潜邸，抚养之，赋性宽厚。
十有二岁，从上在济南，一日，与姻戚公子出游近郊”，
有醉人腰弓矢策马突过，诸公子怒，欲鞭之。思忠曰：
“醉人昏昧，又何足责。”遂释之。其人行数十步，忽执弓
矢，思忠恐欲伤人，速驰至其傍，夺其弓，弛而还之。上
闻之，嘉有识量，由是常使侍侧。尚皇第二女唐国公
主。大定初，世宗使思忠迎南征万户高忠建完颜福
寿于辽口，察其去就。思忠知其诚意，乃与俱至东京。
世宗即位，如中都，思忠从行，军国庶事，补益弘多。大
定元年十月，拜殿前左卫将军。二年，加驸马都尉，卒。
上为辍朝，即丧所临奠，命有司备礼葬之，营费从官
给。十九年，上追念思忠辅立功，赠骠骑卫上将军，仍
授其子铎武功将军，世袭中都路乌独浑谋克。